text: Premierløjtnant: Selvfølgelig skal veteraner have medalje
  08 april 2015 kl. 11.31
  I mange år har der været debat om, hvorvidt veteranerne fra 1940 skulle hædres med medaljer eller ej. Debatten blusser nu op igen ved markeringen af 75 året for besættelsen.
  Thorkild Thomsen har været tilknyttet Søgårdlejren i over 40 år. Han har selv været løjtnant på stedet, og selvom han ikke var udstationeret i 1940, så føler han stadig med de gamle veteraner.
  - Jeg synes, det er en skandale, at de gamle veteraner fra dengang ikke er blevet hædret med en medalje, siger han.
  I 75 år har der været politisk uenighed - skal veteranerne have medalje eller ej?
  - Selvfølgelig skal de det, siger Thorkild Thomsen og fortsætter: I dag får man en medalje for at være udsendt - også selvom det ikke er i farlige områder, eller blot for en kort stund.
  Torsdag er det 75 år siden, at de skæbnesvangre timer den 9. april var i gang. I morgen markeres det flere steder - blandt andet i Søgårdlejren, hvor Kronprinsesse Mary deltager.
  Hør her Thorkild Thomsen forklarer hvorfor vetetranerne fra 9. april skal have medaljer. (var. 43 sek.)
  